Birgitte Bergman (KF), 2024-11-21:
Jeg kan også huske, at noget af det første, jeg blev mødt med, da jeg blev valgt ind i Folketinget i 2019, var: Hvornår laver I en museumsreform?
Det har været under opsejling meget længe.
Det har været en svær og kompliceret proces, og jeg vil også godt takke ministeren for, at det er lykkedes, for det her er vigtigt for vores kulturliv og ikke mindst for vores museer.
Så tillykke med det.
Tillykke til os alle sammen i dag og mest af alt til dansk kulturliv.
For vores museer er sjælen i vores kulturarv og hjørnestenen i vores fælles historie.
De minder os om, hvor vi kommer fra, og hjælper os med at forstå den verden, vi lever i.
De giver os indsigt, skaber sammenhængskraft og fungerer som mødested for både refleksion og fællesskab.
Museer er langt mere end en samling af genstande; de er en vital del af vores demokratiske dannelse og et vindue mod resten af verden.
Reformen, vi drøfter i dag, aftalen bag lovforslaget, er et nødvendigt og tiltrængt skridt for at sikre, at museerne kan fortsætte med at udfylde den vigtige rolle i en moderne og foranderlig verden og måske endda danne rammen om nogle af de demokratiske samtaler, som for længst er kørt af sporet på andre kanaler.
Det nuværende tilskudssystem er over 20 år gammelt, og tiden er kommet til at skabe en mere dynamisk og gennemsigtig og tidssvarende ramme for museernes virke.
Med en reform sikrer vi, at vores museer har de bedste forudsætninger for at bevare, formidle og udvikle vores kulturarv.
Vi sætter museernes kerneopgaver, samlingsudvikling, formidling og vidensudvikling i centrum og skaber en klarere sammenhæng mellem deres præstationer og deres tilskud.
For det første gør vi med reformen op med et fastlåst tilskudssystem, så nye museer får bedre mulighed for at opnå statsanerkendelse, og vi sikrer samtidig, at museerne, der ikke længere lever op til kravene, kan miste deres status.
Det skaber et mere fleksibelt og retfærdigt system.
For det andet løfter vi økonomien med 75 mio. kr. årligt.
Det er vigtigt, og for os Konservative er det vigtigt, at hele 65 pct. af det samlede budget er et grundtilskud, så museernes fundament ikke bliver udfordret.
Det her er en generationsinvestering i vores fælles historie og dannelse, som vil styrke både de nationale museer og de mindre museer, der har en uvurderlig betydning for lokalsamfundet.
Vi sikrer, at der er museer i alle dele af landet, også i yderområderne, hvor kulturarven er en vigtig del af fællesskabet.
For det tredje indfører vi et incitamentsbaseret tilskud, som belønner museer, der gør en ekstra indsats for at tiltrække besøgende, især børn og unge, samt genererer ny viden gennem forskning.
Det er et vigtigt signal om, at museerne skal være relevante for nutiden og de kommende generationer.
Men ingen roser uden torne.
Vi er ærgerlige over, at incitamentspuljen er meget snævert defineret.
Den vælger at præmiere få parametre og har ikke levnet plads til f.eks. nyskabende formidling, eksternt samarbejde, arkæologi og erhvervsrelaterede gevinster som f.eks. kulturturisme.
Derfor er vi også glade for, at det lykkedes os at sikre, at puljens sammensætning indgår i den evaluering, der vil ske efter 4 år.
Museerne er fundamentet for vores forståelse af, hvem vi er, og de skal være tilgængelige for alle, uanset postnummer.
Reformen sikrer, at ingen børn eller unge vokser op uden adgang til en fælles kulturarv.
Som konservative har det været vigtigt for os, at familierne får plads i reformen.
Den reform er en styrkelse af museernes rolle som kulturens fyrtårn, og den giver museerne langt mere handlerum for innovation og nytænkning.
Reformen sikrer en balanceret udvikling, hvor vi både værner om traditioner og ruster os til fremtiden.
Det er vigtigt, at vi står sammen om at sikre, at vores museer fortsat er kilden til inspiration, viden og fællesskab for alle danskere og for generationerne, der kommer.
Det Konservative Folkeparti er rigtig glade for at være med i aftalen om en ny museumslov og bakker naturligvis op om lovforslaget.